‘ZEKANOVIĆ JE CIGAN, A MI SMO ROMI!’ Zbog prosvjeda protiv Roma sukobili se Kajtazi i Zekanović

Autor: S.V.

Veljko Kajtazi, saborski zastupnik romske nacionalne manjine, održao je konferenciju za novinare na kojoj je upozorio da se u Čakovcu organizira prosvjed koji je usmjeren protiv Roma, donosi N1.

Njegovo izlaganje prekinuo je zastupnik Hrasta Hrvoje Zekanović uz tvrdnju da “taj prosvjed nije usmjeren protiv Roma” iako na plakatu stoji i rečenica “među Romima ima i dobrih ljudi.”

Kajtazi je izjavio kako ovo nije prvi put da ga Zekanović napada, a podsjetio je i kako ga je jednom optužio da mu je ukrao kišobran!

Unatoč zaoštrenoj retorici, Zekanović je glasno iskazao negodovanje zbog kritiziranja prosvjeda u Čakovcu, dok paralelno i sami Romi organiziraju protuprosvjed.

Predsjednica Saveza Roma Hrvatske Suzana Krčmar nakon incidenta je izjavila: “Pitao je zašto se bunimo, a na plakatu piše da i među Romima ima dobrih ljudi. Pa što smo mi, zašto nas se stalno izdvaja? Da je pisalo da se prosvjed organizira zbog pojedinaca koji stvaraju nemir, mi bismo šutjeli. Po meni je Zekanović pokazao da je on cigan, a mi smo Romi”, izjavila je Suzana Krčmar.